Vyhlásenie

Poslaneckej skupiny  NR SR za rýchlu integráciu Slovenskej republiky do NATO

My, poslanci Národnej rady Slovenskej republiky, vedomí si zodpovednosti voči všetkým obyvateľom Slovenska a spoluzodpovednosti za osud celého geopolitického priestoru, v ktorom sa Slovenská republika nachádza, sme sa v záujme naplnenia štátnej existencie Slovenskej republiky ako konzistentnej a stálej súčasti hodnotového a civilizačného sveta Západu rozhodli vyjadriť naše presvedčenie o potrebe čo najrýchlejšieho začlenenia Slovenska do NATO. 

Vychádzame z presvedčenia, že integrácia Slovenskej republiky do Severoatlantickej aliancie je jedinou reálnou cestou k trvalej bezpečnosti našej krajiny. 

Veríme, že Slovensko môže byť prínosom pre Alianciu. Spolu s vyspelými demokratickými štátmi Aliancie sa chceme podieľať na tvorbe bezpečnostnej architektúry, ktorá prispeje k udržaniu stability v euroatlantickom priestore. 

Sme presvedčení, že väčšinová podpora občanov Slovenskej republiky členstvu Slovenska v Aliancii výrazne zvýši naše šance na skorú integráciu. Našimi aktivitami chceme zvýšiť záujem verejnosti o Alianciu a tak podporiť šancu Slovenskej republiky na pozvanie za člena NATO v čo najskoršom čase.
Preto sme sa rozhodli verejne deklarovať našu vôľu aktívne prispieť k naplneniu cieľa, ktorým je skorá integrácia Slovenskej republiky do Severoatlantickej aliancie na pôde Národnej rady Slovenskej republiky, v rámci politických strán ktorých sme členmi, v styku s predstaviteľmi parlamentov členských štátov Aliancie a  pri komunikácii s občanmi SR.

V Bratislave dňa 21.septembra 2000